Komisjoni määrus (EMÜ) nr 1381/87,

20. mai 1987,

millega kehtestatakse kalalaevade tähistamist ja dokumenteerimist käsitlevad üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 29. juuni 1982. aasta määrust (EMÜ) nr 2057/82, millega kehtestatakse teatavad kontrollimeetmed kalanduses, [1] viimati muudetud määrusega (EMÜ) nr 4027/86, [2] eriti selle artiklit 13,

ning arvestades, et:

määruse (EMÜ) 2057/82 artikli 4 punktides e ja f sätestatakse kalalaevade tähistamise, identifitseerimise ja sertifitseerimise üksikasjalike eeskirjade vastuvõtmine;

liikmesriikide kalalaevade ja nende püügivahendite tähistamiseks ja identifitseerimiseks on vaja kehtestada ühised eeskirjad, et neid oleks lihtne identifitseerida;

teatavate kalalaevade põhiandmed tuleb kanda ametlikesse dokumentidesse, mis esitatakse kontrollimisel;

teatud kalalaevade pardal peavad olema ametlikud dokumendid, milles on esitatud laeva kalaruumide ja jahutatud või külmutatud mereveetankide mahutavus, mis võimaldab saagi täpset kogust hinnata;

määruse (EMÜ) nr 2057/82 artikli 14 alusel võivad liikmesriigid võtta ühenduse nõudeid ületavaid riiklikke kontrollimeetmeid, tingimusel et kõnealused meetmed järgivad ühenduse õigust ja on vastavuses ühise kalanduspoliitikaga;

käesoleva määrusega ettenähtud meetmed on kooskõlas kalavarude korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Liikmesriigi lipu all sõitvad või liikmesriigis registreeritud kalalaevad tähistatakse järgmiselt.

1. Laeva registreerimissadama või -piirkonna täht (tähed) ja laeva registreerimisnumber (numbrid) kantakse värviga või märgitakse vööri mõlemale küljele veepinnast nii kõrgele kui võimalik, nii et need on nii merelt kui õhust selgelt nähtavad, ning nende värv peab eristuma pinnast, millele need on kantud.

Laevadel, mille pikkus on 10–17 m, on tähtede ja numbrite kõrgus vähemalt 25 cm ja joone jämedus vähemalt 4 cm. Laevadel pikkusega üle 17 m on tähtede ja numbrite kõrgus vähemalt 45 cm ja joone jämedus vähemalt 6 cm.

Lipuriik võib nõuda rahvusvahelise raadiokutsungi (IRCS) või registreerimise tähtede ja numbrite kandmist roolikambri ülemisele osale värviga, mis eristub pinnast, millele tähed on kantud, et need oleksid õhust selgelt nähtavad.

2. Alates 1. jaanuarist 1990 on vastanduvateks värvideks valge ja must.

3. Laevale värviga kantud või märgitud tähti ja numbreid ei või kustutada, muuta, lasta muutuda loetamatuks, katta või varjata.

Artikkel 2

1. Liikmesriigi lipu all sõitvate või liikmesriigis registreeritud laevade pardal olevad väiksed paadid tähistatakse selle laeva tähega (tähtedega) ja numbriga (numbritega), mille juurde nad kuuluvad.

2. Märkpoid ja muud veepinnal ujuvad objektid, mis näitavad püügivahendi asukohta, tähistatakse iga kord selle laeva tähega (tähtedega) ja numbriga (numbritega), mille juurde nad kuuluvad.

Artikkel 3

1. Iga kalalaev, mille pikkus on üle 10 m, kannab pardal registreerimisjärgse liikmesriigi pädeva asutuse poolt välja antud dokumente, milles on esitatud vähemalt järgmised andmed:

- laeva nimi, kui see on olemas,

- registreerimissadama või -piirkonna täht (tähed) ja number (numbrid), mille all laev on registreeritud,

- laeva rahvusvaheline raadiokutsung, kui see on olemas,

- omaniku nimi (omanike nimed) ja prahtija (prahtijad),

- laeva pikkus, masina võimsus ja pärast 1. jaanuari 1987 kasutusele võetud laevade puhul kasutuselevõtu kuupäev.

2. Laevad, mille pikkus on üle 17 m, kannavad pardal oma kalaruumide ajakohased jooniseid ja kirjeldusi, märkides sealhulgas kuupmeetrites ka hoiuruumide mahutavuse.

Kõik laevad, mis omavad jahutatud või külmutatud mereveetanke, kannavad pardal dokumenti, milles on esitatud tankide mahutavus kuupmeetrites 10sentimeetriste vahedega mõõdetuna.

Eelmises lõigus nimetatud dokumendid tõendab pädev asutus.

3. Lõigetes 1 ja 2 nimetatud dokumentides sisalduvate andmete iga muutmise tõendab pädev asutus ning lisab selgitused meetodi kohta, mille abil masina võimsuse muutmine toimus.

4. Käesoleva artikli sätteid, mis käsitlevad dokumentide väljaandmist pädeva asutuse poolt, välja arvatud laeva pikkuse ja masina võimsuse osas, kohaldatakse alates 1. jaanuarist 1990. Pikkust ja masina võimsust käsitlevaid sätteid kohaldatakse alates 1. jaanuarist 1990 kalalaevade suhtes, mis võetakse kasutusele või muudetakse 1. oktoobril 1987 või pärast seda, ja muude kalalaevade puhul alates 18. juulist 1994. 1. jaanuarini 1990 ja vajaduse korral 18. juulini 1994 ning nimetatud dokumentide puudumisel kinnitab ja allkirjastab vastavad dokumendid laeva omanik.

5. Käesolevas artiklis nimetatud dokumendid esitakse kontrollimiseks liikmesriigi inspektsiooni nõudmisel.

Artikkel 4

Käesolev määrus jõustub 1. oktoobril 1987.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. mai 1987

Komisjoni nimel

komisjoni liige

António Cardoso É Cunha

[1] EÜT L 220, 29.7.1982, lk 1.

[2] EÜT L 376, 31.12.1986, lk 4.

--------------------------------------------------